2014-es Formula–1 abu-dzabi nagydíj
Az abu-dzabi nagydíj volt a 2014-es Formula–1 világbajnokság tizenkilencedik, egyben utolsó futama, amelyet 2014. november 21. és november 23. között rendeztek meg az Egyesült Arab Emírségekbeli Yas Marina Circuit-en. Ez volt a Formula–1-es világbajnokságok történetének egyetlen futama, amelyen dupla pontokat osztottak ki az első tíz célba érkezőnek. Miután a Marussia korábban csődbe ment, ők már nem vettek részt a versenyhétvégén, viszont az előző két futamot kihagyó Caterhamnek sikerült támogatói által elegendő pénzt összegyűjteniük az indulásra, ezért rajthoz álltak. Az istálló színeiben ezen a futamon debütált a brit Will Stevens, aki a csapatot elhagyó Marcus Ericsson helyét vette át. A futamra a Caterham visszatérése (és a Marussia távolmaradása) miatt a szezon korábbi futamaihoz képest ismét változtattak az időmérő struktúráján: a Q1-ben és a Q2-ben is 5-5 versenyző esett ki, a Q3-ba pedig változatlanul a legjobb 10 versenyző került be.